**Îndrăgostit în trafic**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am cunoscut-o ieri, în intersecţie,

Când am oprit la primul semafor

Şi m-a cuprins nespus de mare dor

Să-i abordez privirea, cu discreţie.

Mi-aş fi dorit pe dreapta să mă tragă…

Măcar pentru un rutinal control

Maşinii mele să-i fi dat ocol,

Iar eu să o privesc cât e de dragă.

Şi dacă soarta chiar mi-ar fi surâs,

I-aş fi primit, zâmbind, autograful,

Cu încadrarea la articol, paragraful

Şi punctul pentru care m-am supus.

Iar după porţia de corecţie aplicată

Aş fi putut un selfie să îi cer în schimb,

Pentru-a opri în loc necruţătorul timp,

Lângă febleţea-n uniformă îmbrăcată.

………………………………………………

Dar uite că de-acum se face verde,

Trebuind să o pornesc din nou la drum,

Fără să fi aflat nici când, nici cum,

Privirea ei vreodată de-oi mai vede.